section_heading: Hidrologija
paragraph_text: Kavir-e Mejkan se tradicionalno klasificira pod slijev Namaka, no jezero zapravo predstavlja odvojen slijev veće nadmorske visine i drugačije klime. Planinski vrhovi na sjeveru i istoku predstavljaju razvodnice koje ga odvajaju od porječja Rud-e Kara-Čaja odnosno Kom-Ruda koji pritječu Namaku, dok ga Zagros na zapadu odvaja od slijeva Perzijskog zaljeva. Slijevu Kavir-e Mejkana pripada i Kadir, malo jezero smješteno približno 30 km sjeveroistočno podno padina Kuh-e Mahura na +147 m većoj nadmorskoj visini. Uz uže područje Kavir-e Mejkana kojim prevladava hladna stepska klima (<tt>BSk</tt>), područje slijeva također obuhvaća jugozapadni pojas sredozemne klime s proljetnim kišama (<tt>Csa</tt>) koji se proteže uz podnožja planina, te izolirana područja snježno-šumske klime (<tt>Dsa</tt>) koji obuhvaćaju planinske predjele s nadmorskom visinom iznad 2000 m. Prema podatcima meteorološke stanice iz Araka, prosječna temperatura iznosi 13,65°C uz količinu padalina od 250−350 mm godišnje. Jezero se vodom napaja prvenstveno pomoću Kahriz-Ruda koji mu pritječe sa sjevera, dok mu na ostalim stranama pritječe i niz manjih pritoka. Kavir-e Mejkan ima izrazito visok stupanj saliniteta koji se kreće do 9,6%.